## Program pomoćničkog ispita za zanimanje frizer

### NN 12/2010 (25.1.2010.), Program pomoćničkog ispita za zanimanje frizer

MINISTARSTVO GOSPODARSTVA, RADA I PODUZETNIŠTVA

237

Na temelju članka 47. stavka 4. Zakona o obrtu (»Narodne novine« br. 77/93, 90/96, 102/98, 64/01, 71/01, 49/03 – pročišćeni tekst, 68/07 i 79/07), ministar gospodarstva, rada i poduzetništva, nakon prethodno pribavljena mišljenja Hrvatske obrtničke komore, donosi

PROGRAM POMOĆNIČKOG ISPITA

za zanimanje

FRIZER

1. CILJ

− provjera neophodnih vještina, znanja i sposobnosti za kvalificirano obavljanje profesionalne djelatnosti zanimanja frizer u svijetu rada koji je podložan promjenama

− provjera kompetencija neophodnih za cjeloživotno učenje i napredovanje u struci kao i život u građanskom društvu.

2. OBLIK I SADRŽAJ ISPITA

Pomoćnički ispit sastoji se od praktičnog i stručno-teorijskog dijela.

Na praktičnom dijelu ispita provjeravaju se stručne kompetencije neophodne za obavljanje poslova i radnih zadaća u zanimanju.

Na stručno-teorijskom dijelu provjeravaju se znanja stečena tijekom obrazovnog procesa ili procesa informalnog učenja a u skladu s nastavnim planom i programom za zanimanje frizer.

2.1. PRAKTIČNI DIO ISPITA

Praktični dio ispita sastoji se od praktičnog uratka i/ili radne probe.

2.1.1. Zadaje se jedan praktični uradak. Prije početka rada naučnik mora izraditi pisanu pripremu rada kojom se, ako je prihvaćena od strane ispitne komisije, može služiti pri radu.

Primjeri praktičnih uradaka

|  |  |
| --- | --- |
| Vrsta uratka | Opis uratka  (očekivane praktične stručne kompetencije) |
| 1. Trajno kovrčanje kose | |
| Izrada klasične ili moderne HTO na zdravoj kosi  Izrada klasične ili moderne HTO na oštećenoj kosi  Izravnavanje kovrčave kose | Navesti mjere zaštite kod HTO, procijeniti kosu i vlasište te odabrati preparate za pranje i njegu kose te za izradu HTO, rukovati priborom, alatom i aparatima. Upotrijebiti odgovarajuće tehnike uvijanja kose za HTO, predvidjeti redoslijed izrade HTO te završno oblikovati frizuru i prilagoditi je kemijskom procesu. |
| 2. Bojenje ili izbjeljivanje kose | |
| Bojenje kose prvi put  Bojenje kemijski obrađene kose  Bojenje izrasta  Izbjeljivanje kose prvi put  Izbjeljivanje izrasta | Navesti mjere zaštite kod bojenja kose, procijeniti kosu i vlasište te odabrati preprate za pranje i njegu kose te odrediti ispravnu recepturu bojila. Rukovati priborom, alatom i aparatima. Predvidjeti točan redoslijed nanošenja boje, odrediti tehnike pravilnog ispiranja boje te završno oblikovati frizuru i prilagoditi je kemijskom procesu. |
| 3. Bojenje ili izbjeljivanje pramenova i nijansiranje kose »ton na ton« |  |
| Bojenje ili izbjeljivanje pramenova  Nijansiranje kose »ton na ton« | Navesti mjere zaštite kod izbjeljivanja i bojenja kose, procijeniti kosu i vlasište te odabrati preparate za pranje i njegu kose. Odrediti ispravnu recepturu izbjeljivača ili bojila, rukovati priborom, alatom i aparatima. Navesti točan redoslijed nanošenja izbjeljivača ili boje, nabrojati vrste i načine korištenja folija, odrediti tehnike pravilnog ispiranja izbjeljivača ili boje te završno oblikovati frizuru i prilagoditi je kemijskom procesu. |

2.1.2. Uz praktični uradak naučniku se zadaju radne probe (najviše 3).

Probe koje se zadaju moraju biti iz različitih područja zanimanja.

|  |  |
| --- | --- |
| Vrsta radne probe | Opis radne probe  (očekivane praktične stručne kompetencije) |
| Šišanje i frizura na modelu iz ispitnog uratka 1., 2. ili 3. | Pravilno odabrati alat za šišanje i rukovati njime, odjeljivati kosu za šišanje, navesti redoslijed u šišanju kose, odabrati tehnike rezanja i tanjenja kose. Prilikom rada do izražaja treba doći smisao za estetiku, preciznost i urednost u radu. |
| Šišanje i kratka frizura na  posebnom modelu | Pravilno rukovati alatom i aparatom za šišanje te ih kombinirati u radu. Odjeljivati kosu za šišanje, predvidjeti redoslijed u šišanju kose, odrediti tehnike rezanja i tanjenja kose. Prilikom rada do izražaja treba doći smisao za estetiku, preciznost i urednost u radu. |
| Kombinacija uvijanja kose za HTO ili vodenu ondulaciju primjenom uvijača i šestica te oblikovanjem vodenih valova | Odabrati prikladan pribor i tehnike oblikovanja, odjeljivati kosu i predvidjeti redoslijed polaganja uvijača i šestica te pravilno usklađivati i oblikovati vodene valove. Isključivo raditi prema priloženoj shemi! |

2.2. STRUČNO-TEORETSKI DIO ISPITA

Stručno-teoretski dio ispita obuhvaća provjeru stručnih znanja propisanih nastavnim planom i programom za stručno-teoretski dio naukovanja, koja su neophodna za obavljanje praktičnih postupaka u zanimanju frizer.

|  |  |
| --- | --- |
| Nastavna područja | Očekivani ishodi učenja |
| Tehnologija frizerstva | Nabrojati zadaće, funkcije, građu, tipove te način obnavljanja i njege kože. Nabrojati kožne žlijezde i opisati njihovu važnost. Navesti dijelove i slojeve dlake, opisati građu i svojstva kose, nabrojati faze rasta kose. Objasniti otpornost kose na različite utjecaje. Klasificirati vrste kose i navesti njihove značajke. Opisati načine procjene stanja kose i vlasišta. Prepoznati patološke promjene na vlasištu, nabrojati uzroke oštećenosti vlasi te stupnjeve poroznosti kose, alopeciju, ušljivost i objasniti način njihovog uklanjanja. Navesti vrste frizura kroz povijesna razdoblja, elemente i obrise frizura, objasniti vezu frizure s modom, stilom, ukusom i estetikom, objasniti pojam simetrije, asimetrije i kontrasta, te razlikovati kreativnost i imitaciju u frizerstvu. Opisati načine rezanja kose kod šišanja, navesti zadaću i načine efiliranja kose, parametre, gradaciju te faze kao i osnove geometrijskog šišanja kose. Definirati, navesti svrhu, nabrojati vrste i faze HTO-e, te potrebnu opremu. Opisati različite tehnike močenja kose. Navesti pravila pri izradi klasične i moderne HTO-e, načine izrade parcijalne HTO-e te prepoznati pogreške i navesti njihove uzroke u izradi HTO-e te mogućnosti njihove korekcije.  Prepoznati dubine i nijanse boja u katalozima, objasniti važnost miks-boja u matiranju i akcentiranju boje kose. Navesti oznake i nazive boja te objasniti način upotrebe boje iz kataloga u recepturama. Protumačiti važnost alergološkog testa prije bojenja ili izbjeljivanja kose, navesti svrhu i fazu bojenja kose te način pravilnog mjerenja količine boje i hidrogena. Objasniti važnost i načine provedbe pramen-testa, navesti točan redoslijed i tehnike nanošenja boje na kosu, te opisati završne postupke bojenja kose. Prepoznati pogreške i objasniti način korekcije. Nabrojati načine i tehnike parcijalnog bojenja i izbjeljivanja kose (pomoću kape, različitih vrsta i boja folija, češljem i sl.). Objasniti nijansiranje kose s više boja i bojenje kose »ton na ton«. Objasniti korekcije boje kose preljevima, učvršćivačima i kolor-šamponima, važnost predpigmentacije i vrste, važnost dekoloracije u salonu i vrste dekoloracije boje kose te znati uskladiti HTO-u i bojenje kose.  Razlikovati šminku i make-up, navesti pribor za šminkanje i predvidjeti redoslijed šminkanja te sredstva i načine čišćenja lica i odstranjivanja šminke. Predvidjeti tehniku nanošenja podloge za šminku, uporabu korektora, tehnike šminkanja lica te nabrojati načine korekcije obrva i trepavica i tehniku njihovog bojenja. Predvidjeti tehnike nanošenja sjenila i ocrtavanja očnih rubova, primjenu ruža, sjajila i kontur-olovaka. Opisati način usklađivanja šminke i frizure s oblikom lica. |
| Poznavanje materijala | Objasniti problem zagađivanja prirode freonima, svojstva i vrste alkohola važnih za frizersku struku. Razlikovati aldehide i ketone, objasniti važnost organskih kiselina u frizerskim preparatima. Razlikovati reakcije esterifikacije, saponifikacije i kondenzacije. Navesti osnovni sastav, vrste i primjenu lipida, voskova i sličnih voskastih tvari u frizerskim preparatima. Objasniti svojstvo amfoternosti kod amino-kiselina, navesti strukture bjelančevina, nabrojati vrste i primjenu bjelančevina u frizerskim preparatima. Navesti sirovine za proizvodnju frizerskih preparata-vodu, vodikov peroksid i sumporne spojeve, objasniti hidrataciju i dehidraciju te način primjene i čuvanja vodikovog peroksida u frizerstvu. Nabrojati vrste vitamina i hormona u frizerskim preparatima, objasniti važnost enzima kao biokatalizatora te navesti svojstva i vrste biljnih ekstrakata u preparatima. Razlikovati reakcije redukcije, oksidacije i neutralizacije pri trajnom kovrčanju kose, navesti sastav i kvalitetu razvijača i fiksira zbog promjena koje uzrokuju na kosi te nabrojati vrste koje su prisutne na tržištu. Objasniti važnost korištenja strukturanata kod HTO na oštećenoj kosi. Definirati boju i nabrojati boje spektra te objasniti važnost utjecaja svjetla na sjaj i boju kose. Opisati kromatske i akromatske boje i način njihovog miješanja, navesti osnove o intenzitetu boje i komplementarnim bojama zbog matiranja i akcentiranja boje kose, razlikovati dubinu, nijansu i ton boje. Definirati bojila, opisati njihovu građu, svojstva i vrste prema trajnosti obojenja, razlikovati bojila kraćeg djelovanja od trajnih boja te njihovu primjenu u frizerskoj praksi. Navesti sastav oksidacijskih boja i bjelila te objasniti važnost njihova miješanja s oksidansima tijekom primjene. Razlikovati dekoloraciju i depigmentaciju. Navesti vrste i sastav receptura bojila i izbjeljivača, razlikovati različite koncentracije i udjele razvijača boje na tržištu (hidrogena) i opisati način primjene u praksi. Preračunavati, razrjeđivati i miješati otopine vodikovog peroksida raznih koncentracija. Definirati disperzni sustav. Nabrojati osnovne vrste i sastav disperznih sustava u frizerstvu, osnove o otopinama i pojam disocijacije. Razlikovati udjele i koncentracije te iskazati sastav otopine, osobito udjele vodikovog peroksida. Definirati kiseline i lužine, opisati način djelovanja jakih i slabih kiselina i lužina na kosu i kožu te pojam indikatora i pH-vrijednosti, a osobito opisati način primijene pH-skale u frizerstvu. Razlikovati reakcije neutralizacije i hidrolize, objasniti važnost redoks-procesa u kemijskoj obradi kose (oksidansa i reducensa). Objasniti važnost dezinfekcije te svojstava, vrste i primjenu dezinfekcijskih sredstava u frizerstvu. Prepoznati različite oblike kozmetičkih preparata, emulzije, aerosole i gelove. Navesti sastav, djelovanje i primjenu emulzija, aerosola i gelova, nabrojati vrste emulzija i aerosola na tržištu te objasniti razliku između sprejeva i pjena. Opisati djelovanje sapuna i deterdženata te opisati način njihove primjene u pranju kose, navesti sastav i objasniti djelovanje šampona za pranje kose. Nabrojati vrste šampona te ih razlikovati u primjeni. Nabrojati važne preparate za njegu kose i vlasišta, sastav i objasniti djelovanje regeneratora, tonika, krema, briljantina i učvršćivača te znati razlikovati preparate za površinsku i dubinsku njegu kose i vlasišta. Nabrojati vrste preparata i objasniti vrste njihove primjene. |
| Dermatologija | Objasniti važnost kože i kožnih adneksa, prepoznati promjene i reakcije na koži i adneksima koje su posljedice patoloških zbivanja, razlikovati različite vrste oštećenja i ozljeda na koži. Navesti uzroke nastanka i putove širenja kožnih i spolnih bolesti; opisati osnovne značajke i razlikovati zarazne od nezaraznih bolesti i navesti načine liječenja kožnih i spolnih bolesti te nabrojati preventivne mjere zaštite. Nabrojati vrste poremećaja stabljike dlake, objasniti način rasta dlake i uzroke alopecije; razlikovati seboreju i sebostazu te nabrojati ostale bolesti lojnica i znojnica. Razlikovati zaštitu i liječenje kože i kožnih žlijezda. |
| Stručni račun | Rutinski koristiti osnovne računske operacije s realnim brojevima (računski zadaci sa zagradama, eksponencijalnim zapisom realnog broja, zaokruživanjem decimalnih brojeva). Rješavati linearne jednadžbe s jednom nepoznanicom i primjenjivati ih u struci, nabrojati potencije baze 10, preračunavati mjere i iskazati metrički sustav mjera. Izračunati nepoznati član razmjera, računati omjere te njihovo skraćivanje i proširivanje, riješiti praktične probleme iz proporcionalnosti i pravila trojnog. Pomoću aritmetičke sredine izračunati prosječne vrijednosti, pomoću računa smjese odrediti omjere miješanja; definirati pojam postotka, razlikovati postotni račun više i niže 100, ispravno koristiti formule za kamatni račun, izračunati element kalkulacije, definirati pojmove: nabavna cijena, rabat, marža, porez – PDV, prodajna cijena i povrat poreza. |

3. OCJENJIVAČKI LIST

Praktični dio ispita – bodovna lista za praktični uradak

|  |  |  |
| --- | --- | --- |
| Radnje obavljene u okviru praktičnog dijela ispita (ispitnog uratka) | Broj bodova | |
| Mogući | Ostvareni |
| 1. Odabir opreme, zaštitnih sredstava i preparata te komunikacija s modelom | 0 – 10 |  |
| 2. Tehnika i kvaliteta rada | 0 – 10 |  |
| 3. Preciznost i urednost u radu | 0 – 10 |  |
| 4. Završni izgled rada | 0 – 10 |  |
| Ukupno | 0 – 40 |  |

Praktični dio ispita – bodovna lista za radne probe (svaka radna proba boduje se posebno)

|  |  |  |
| --- | --- | --- |
| Radnje obavljene u okviru praktičnog dijela ispita (radne probe) | Broj bodova | |
| Mogući | Ostvareni |
| 1. Tehnika i kvaliteta rada | 0 – 10 |  |
| 2. Preciznost i urednost izrade te završni izgled frizure | 0 – 10 |  |
| Ukupno po jednoj radnoj probi | 0 – 20 |  |
| Ukupno najviše 3 radne probe | 0 – 60 |  |

Praktični dio ispita – ocjenjivačka lista

|  |  |
| --- | --- |
| % ostvarenih bodova | Ocjena |
| 91% – 100% | Odličan (5) |
| 81% – 90% | Vrlo dobar (4) |
| 67% – 80% | Dobar (3) |
| 50% – 66% | Dovoljan (2) |
| 0% – 49% | Nedovoljan (1) |

Polaznici koji nisu uspješno položili praktični dio ispita upućuju se na ponovno polaganje pomoćničkog ispita u idućem ispitnom roku.

Stručno-teorijski dio ispita – ocjenjivačka lista

|  |  |
| --- | --- |
| % ostvarenih bodova | Ocjena |
| 90% – 100% | Odličan (5) |
| 80% – 89% | Vrlo dobar (4) |
| 70% – 79% | Dobar (3) |
| 61% – 69% | Dovoljan (2) |
| 30% – 60% | Kandidat se upućuje na polaganje usmenog ispita |
| 0% – 29% | Nedovoljan (1) |

Konačna ocjena na pomoćničkom ispitu, u pravilu, određuje se kao aritmetička sredina ocjena postignutih na praktičnom i stručno-
-teorijskom dijelu ispita.

Ovaj Program stupa na snagu danom objave u »Narodnim novinama«.

Klasa: 080-01/08-01/252

Urbroj: 526-12-02/1-09-22

Zagreb, 25. studenoga 2009.

Ministar gospodarstva,
rada i poduzetništva
mr. sc. Đuro Popijač, v. r.

Ostalo, NN 12/2010-237